b'\n_START_ARTICLE_\nStabyhoun\n_START_SECTION_\nOpprinnelse\n_START_PARAGRAPH_\nStabyhoun er en fuglehund, og opprinnelsen kan spores tilbake til tidlig 1800-tallet. Rasen ble i utgangspunktet brukt til jakt p\xc3\xa5 rev, sm\xc3\xa5vilt og fugl, men viste seg ogs\xc3\xa5 \xc3\xa5 v\xc3\xa6re dyktig til \xc3\xa5 fange muldvarp. Under jaktsesongen ble den brukt som b\xc3\xa5de st\xc3\xa5ende og apporterende fuglehund, en oppgave den fremdeles brukes til, selv om tyske og britiske fuglehundraser er mer popul\xc3\xa6re. Stabyhoun er en fin pointer og en utmerket sporhund. Den er ogs\xc3\xa5 en dyktig vakthund og arbeidshund. _NEWLINE_Hunden var tidligere popul\xc3\xa6r blant fattige b\xc3\xb8nder. Grunnen til at den ble popul\xc3\xa6r blant den lavere klassen, var fordi den var s\xc3\xa5pass allsidig at det ikke var n\xc3\xb8dvendig \xc3\xa5 ha mer enn \xc3\xa9n hund. Den har gjennom tidene ogs\xc3\xa5 blitt brukt som vakthund ved g\xc3\xa5rder, men f\xc3\xb8rst og fremst er den en jakthund._NEWLINE_Rasens utseende og evner har ikke endret seg p\xc3\xa5 flere ti\xc3\xa5r, men i tidligere tider ble rasen ofte blandet med Wetterhoun, med den hensikt \xc3\xa5 gj\xc3\xb8re den til en ren arbeidshund. Da rasen ble offisielt anerkjent i 1942 stoppet all kryssavl mellom de to hunderasene. _NEWLINE_I dag har rasen en moderat popularitet i sitt hjemland, men brukes flittig av jegere og g\xc3\xa5rdseiere, og dens antall \xc3\xb8kes gradvis, b\xc3\xa5de innenfor og utenfor Nederland. Det finnes sjeldne tilfeller av brune Stabyhoun.\n_START_SECTION_\nLynne\n_START_PARAGRAPH_\nStabyhoun har et fint temperament. Vennlig, meget intelligent, rolig, t\xc3\xa5lmodig, og villig til \xc3\xa5 behage, men har rykte p\xc3\xa5 seg for \xc3\xa5 v\xc3\xa6re sta og \xc3\xa5rv\xc3\xa5ken. Noe av det mest karakteristiske ved Stabyhoun, er dens toleranse overfor barn og andre dyr. Rasen er kjent for \xc3\xa5 v\xc3\xa6re lydig og hengiven overfor sine eiere, og de er sv\xc3\xa6rt lette \xc3\xa5 trene. Rasen viser aldri aggresjon eller mistro. _NEWLINE_Til tross for at den kan virke rolig, trenger rasen store mengder mosjon, og da den er sv\xc3\xa6rt intelligent trenger den ogs\xc3\xa5 psykisk stimulering for \xc3\xa5 ikke bli rastl\xc3\xb8s. P\xc3\xa5 grunn av sitt sterke apporterende instinkt er den godt egnet for lek og ballspill.\n_START_SECTION_\nBruksomr\xc3\xa5de\n_START_PARAGRAPH_\nHistorisk sett har rasen blitt brukt av b\xc3\xb8nder som hadde bruk for hunden p\xc3\xa5 flere omr\xc3\xa5der, og det er derfor den i dag er s\xc3\xa5 allsidig. Bortsett fra jakt brukes Stabyhoun som vakthund, arbeidshund, og til \xc3\xa5 fange skadedyr som rotter og muldvarp. _NEWLINE_Stabyhoun er b\xc3\xa5de en retriever og en pointer. Det egner seg godt for arbeid i vann da den kan motst\xc3\xa5 selv sv\xc3\xa6rt lave temperaturer, og lett kan kontrolleres over lange avstander. Den kan bringe inn fangst levende og uskadd, men n\xc3\xa5r den jakter p\xc3\xa5 rotter eller muldvarp, dreper den skadedyret ved \xc3\xa5 knekke nakken dets, og etterlater dermed pelsen uskadd. Stabyhoun er en kraftig hund og er dermed utmerket som trekkhund. _NEWLINE_P\xc3\xa5 grunn av sin historie som fuglehund er Stabyhounen full av energi og utholdenhet. Dette har blitt utnyttet, s\xc3\xa5 i dag brukes rasen til nesten alle tenkelige arbeidsoppgaver som inkluderer agility, jakt, sporing, trekking, lydighet, med mer.\n_START_SECTION_\nHelse\n_START_PARAGRAPH_\nGjennomsnittlig levealder for rasen er 13-14 \xc3\xa5r. Stabyhounen er generelt en frisk hund, og har hatt forholdsvis lite helseproblemer. Fordi rasen er sjelden og avlsmaterialet s\xc3\xa5pass lite, m\xc3\xa5 avling av denne rasen gj\xc3\xb8res med st\xc3\xb8rste forsiktighet, basert p\xc3\xa5 mye bakgrunnshistorie og stamtavle. Rasen slet tidligere med epilepsi, men det er heldigvis en lidelse som sjelden opptrer n\xc3\xa5 i moderne tid.\n_START_SECTION_\nStell\n_START_PARAGRAPH_\nStabyhounen trenger ikke spesielt mye stell, bortsett fra pelsstell, da pelsen dens lett kan floke seg. Rasen r\xc3\xb8yter vanligvis bare to ganger i \xc3\xa5ret, og ved grundig stell av pelsen varer r\xc3\xb8ytetiden bare to uker. Uten pelsstell danner pelsen dreadlocks, spesielt bak \xc3\xb8rene. Stabyhounen har ogs\xc3\xa5 lett for \xc3\xa5 f\xc3\xa5 tannstein, og tannsykdommer.\n_START_SECTION_\nRegler ang\xc3\xa5ende avl\n_START_PARAGRAPH_\nKorrekt avling av Stabyhoun er vanskelig p\xc3\xa5 grunn av det lille avlsmaterialet. Offisielle kennelklubber i ulike land har de siste 15 \xc3\xa5rene satt stort fokus p\xc3\xa5 \xc3\xa5 utbre rasen p\xc3\xa5 en sunn m\xc3\xa5te, slik at innavl ikke opptrer. Takket v\xc3\xa6re n\xc3\xb8ye samarbeid mellom de ulike kennelklubbene og foreningene har det blitt satt strenge krav til hvordan avl skal utf\xc3\xb8res. Mange eksemplarer av Stabyhoun sendes p\xc3\xa5 tvers av landegrense for \xc3\xa5 brukes til avl. _NEWLINE_Om en tispe og en hannhund skal parres m\xc3\xa5 felles avlsmaterial ikke overstige 10\xc2\xa0%. Tispa skal v\xc3\xa6re eldre enn 18 m\xc3\xa5neder og yngre enn 9 \xc3\xa5r, og det skal g\xc3\xa5 et helt \xc3\xa5r mellom hvert kull. Hoftene m\xc3\xa5 v\xc3\xa6re r\xc3\xb8ntgenfotografert, og om tispa er egnet til avlsbruk m\xc3\xa5 godkjennes av et avlsr\xc3\xa5d. Oppfylles ikke kravene kan ikke tispa brukes til avl. Foreningene f\xc3\xb8lger sv\xc3\xa6rt godt med p\xc3\xa5 om disse reglene overholdes. Gjennomsnittlig antall valper i hvert kull er 7. En tispe skal ikke ha mer enn 5 kull i l\xc3\xb8pet av livet. _NEWLINE_Hannen m\xc3\xa5 v\xc3\xa6re fylt 18 m\xc3\xa5neder og ha samme tilfredsstillende helsesjekk som tispa, hvilket inkluderer r\xc3\xb8ntgenfotografering av hoftene. Det er ikke tillatt for hannen \xc3\xa5 mer enn 8 kull i l\xc3\xb8pet av livet. Eiere av hanner oppfordres til \xc3\xa5 melde hundene sine for avl, slik at avlsmaterialet utvides. Alle oppdrettere er p\xc3\xa5lagt \xc3\xa5 f\xc3\xb8lge reglene og restriksjonene, samt rapportere og registrere hvor mange kull hunden har hatt.'